Man behøver ikke gå glip af gode oplevelser, selv om man er blind eller svagtseende. I Aalborg-området har en gruppe af kvinder med synshandicap sat sig for at udforske livet og udfordre sig selv. For selv om man er blind eller svagtseende, kan man jo sagtens kravle i træer. Torsdag var Cafétøserne på klatretur i Klatrepark Aalborg ved siden af Aalborg Zoo. Blandt deltagerne var Annette Winther, der er næsten 100 procent blind. Hun kan blot fornemme en lille smule lys og mørke, men ikke desto mindre stod hun klar til at kravle tre til fem meter op mellem træerne i Klatrepark Aalborg. Og turen var en succes for Annette og den øvrige gruppe. -	Det gik jo. Sådan er det jo tit, når der er noget, man siger til sig selv, at man ikke kan, og så kan man godt alligevel. Det er fedt at opleve, siger Annette Winther, der dog er lidt træt i hovedet efter turen. -	Det er ikke fysisk hårdt, men man bliver træt i hovedet. Man skal hele tiden holde fokus og skal hele tiden finde ud af, hvad man kan gribe fat i, og hvor man kan sætte foden, siger hun. Se tv-indslaget om Cafétøsernes tur i Klatrepark Aalborg: Cafétøserne har tidligere kørt bil på køreteknisk anlæg, haft tur i byen med tapas og cocktails. Padleboard står også på deres to do-liste. Næste udfordring bliver et besøg hos en kunstner, hvor de skal male deres egne kopper.

Referat:
Cafétøserne en en gruppe blinde eller svagtseende kvinder fra Aalborg og omegn, der udfordrer sig selv og hinanden med oplevelser, de normalt ikke ville vælge på egen hånd.